text: Tre dræbt i Horsens-ulykke: Ung chauffør risikerer fængsel
  27 april 2015 kl. 10.54
  Otte vidner skal forklare Retten i Horsens om voldsom ulykke i december ved Hedensted. Chaufføren, der førte den lastbil, der var årsag til ulykken, nægter sig skyldig i uagtsomt manddrab.
  Efter en af de senere års værste trafikulykker risikerer chaufføren af en lastvogn at komme i fængsel. Det skriver Ritzau.
  Det er kravet fra Sydøstjyllands Politi i retssagen om ulykken 5. december 2014 om morgenen på motorvejen ved Hedensted.
  Tre mennesker mistede livet, og flere fik alvorlige kvæstelser, da en lastvogn påkørte en personbil, som holdt stille i kø eller havde meget lav hastighed.
  Konsekvensen var, at flere andre biler med stor kraft blev skubbet ind i hinanden. En af disse biler blev puffet ind i en sættevogn.
  - Der vil blive nedlagt påstand om frihedsstraf, siger specialanklager Thomas Steensen til Ritzau om sagen.
  Chaufføren, der er 23 år, anklages for uagtsomt manddrab, uagtsom legemsbeskadigelse og for at have overtrådt færdselsloven.
  Han var ikke tilstrækkeligt opmærksom og holdt ikke en passende afstand, da han kom kørende med 90 kilometer i timen, hævdes det i anklageskriftet.
  Hidtil har den tiltalte nægtet sig skyldig, oplyser specialanklageren.
  Otte vidner skal afhøres, når sagen afgøres af Retten i Horsens 13. maj, tilføjer han.
  Ved ulykken mistede tre mennesker livet: En 54-årig mand fra Esbjerg og to kvinder på 19 og 21 år fra Vejle.
  Oprydningsarbejdet var meget omfattende. 75 meter autoværn var kørt i stykker.
  Oprindeligt udtalte politiet, at chaufføren formentlig overså, at trafikken på motorvejen var gået i stå i begge vognbaner på grund af et færdselsuheld.
  